《永嘉裴季和家有竹居典簿中都国学种竹数竿想像故园之意》
明代·管讷

客舍仍栽竹，殷勤忆故园。乱枝交窄径，轻筱拂卑垣。

曙色烟凝几，秋声月在门。杀青编汗简，浮碧注山尊。

斸笋供春祀，行庖具夕飧。高人频驻屐，俗士竟回辕。

虽与山林远，终无市井喧。晋贤名未泯，唐逸兴犹存。

彷佛龟山路，依稀雁荡村。南归遂幽息，投老更何论。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。